Miközben versenyt futunk az idővel, ha most közösen cselekszünk, több életet és megélhetést védhetünk meg a későbbiekben, és könnyíthetünk a már így is túlterhelt egészségügyi rendszerekre és dolgozókra nehezedő terheken. Európa így, közös erőfeszítések révén közelebb kerülhet a világjárvány végéhez.

Ezen célkitűzések megvalósítása érdekében fokozni kell az oltóanyag-ellátást. Az Európai Bizottság és az EBB az előzetes beszerzési megállapodások és az EBB-kölcsönök révén folyamatosan támogatta a gyártási kapacitások növelését az EU-ban. Az uniós termelési kapacitás maximalizálása érdekében továbbra is együtt fognak működni a gyártókkal. E célból a Bizottság strukturált párbeszédet fog folytatni az oltóanyaggyártás értékláncának szereplőivel. A támogatás különböző formákat ölthet, például lehet gyártóüzemeknek nyújtott beruházási támogatás, illetve szükség esetén a gyártók közötti megállapodások ösztönzése és megkönnyítése, amelyek célja, hogy átszervezzék a létesítményeket egymás jóváhagyott oltóanyagainak gyártására, és tovább bővítsék a kapacitásokat a szerződés értelmében történő gyártás révén. Ez segíteni fog az ellátási lánccal kapcsolatos problémák megoldásában is.

E két cél elérése esetén először is csökkenne a halálozási arány és kórházi ápolásra szorulók aránya, enyhülne az egészségügyi rendszerekre nehezedő nyomást, és Európa végre jó úton haladna a nyájimmunitás felé, ami segítene megvédeni azokat, akiket nem lehet beoltani, és meggátolná a vírus további terjedését. Az oltóanyagok sikeres alkalmazása ahhoz is hozzá fog járulni, hogy Európa gazdasága visszatérjen egy stabil helyreállítási pályára.

Ennek támogatása érdekében az EMA és az ECDC a Covid19 elleni oltóanyagok biztonságosságával és hatékonyságával kapcsolatos uniós szintű vizsgálatokat fog végezni és koordinálni. A Bizottság támogatni fogja a tudományos információk és a bevált gyakorlatok cseréjét az EU Covid19-cel foglalkozó tudományos tanácsadó platformjának bevonásával.

A védőoltásokkal szembeni bizalmatlanság kezeléséhez, valamint a dezinformáció és a félretájékoztatás elleni küzdelemhez továbbra is elengedhetetlen az oltóanyagok fontosságáról és biztonságosságáról szóló egyértelmű és folyamatos kommunikáció.

Az oltás dokumentálása és a kölcsönös elismerés

Mivel egyre több ember kap védőoltást, rendkívül fontossá válik az oltások dokumentálása és kölcsönös elismerése. Az oltási bizonyítványok lehetővé teszik az egyes személyek oltási előzményeinek egyértelmű nyilvántartását, hogy biztosítsák a megfelelő orvosi nyomon követést, valamint a lehetséges káros hatások nyomon követését. A megbízható, hiteles és ellenőrizhető bizonyítványokkal kapcsolatos közös uniós megközelítés lehetővé tenné az emberek számára, hogy rögzített adataikat más tagállamokban is felhasználhassák. Bár az oltási bizonyítványok használatát korai lenne az egészségvédelemtől eltérő célokra előirányozni, az uniós szintű megközelítés a jövőben megkönnyítheti az ilyen bizonyítványok egyéb, határokon átnyúló alkalmazását.

A Bizottság továbbra is együttműködik a tagállamokkal az oltási bizonyítványok tekintetében, hogy azokat az egész EU-ban elismerjék és felhasználják az egészségügyi rendszerekben az uniós adatvédelmi jogszabályokkal teljes összhangban, és az Egészségügyi Világszervezet tanúsítási rendszerei révén globális szinten is alkalmazzák. Az e-egészségügyi hálózat fogja meghatározni az ilyen bizonyítványokhoz uniós szinten szükséges minimális adatokat, beleértve egy egyedi azonosítót és a magánélet védelmét és biztonságát garantáló megfelelő bizalmi keretrendszert. Ezt a munkát 2021. január végéig be kell fejezni, és lehetséges univerzális szabványként be kell mutatni a WHO-nak.

FŐ INTÉZKEDÉSEK ·A tagállamoknak azt a célt kell kitűzniük, hogy 2021 márciusáig az egészségügyi és szociális ellátásban dolgozók és a 80 év fölöttiek legalább 80 %-a, illetve nyárig a teljes felnőtt népesség legalább 70 %-a megkapja az oltást. ·A Bizottság, a tagállamok és az EMA együtt fognak működni a vállalatokkal az oltóanyag-gyártási kapacitás maximalizálása érdekében. ·A tagállamok által szolgáltatott adatok alapján az ECDC hetente kétszer közzéteszi a leszállított és beadott dózisokra vonatkozó legfrissebb információkat. ·A Bizottság együtt fog működni az oltóanyaggyártókkal a szállítási ütemtervek közzététele és aktualizálása érdekében. ·Az oltási bizonyítványokkal kapcsolatban 2021. január végéig közös megközelítést kell elfogadni a célból, hogy a tagállami bizonyítványok mielőbb alkalmazhatók legyenek az egészségügyi rendszerekben az EU-n belül és kívül is. ·A Bizottságnak a Covid19 elleni oltóanyagok biztonságosságával és hatékonyságával kapcsolatos nagyszabású, uniós szintű vizsgálatokat kell végeznie. ·Az ECDC-nek stressztesztelésen alapuló logisztikai tanácsokat kell kidolgoznia a tagállamok általi felhasználásra.

2.A variánsok kezelése

A vírus új variánsainak közelmúltbeli megjelenése komoly aggodalomra ad okot. Bár jelenleg nincs bizonyíték arra, hogy ezek a variánsok súlyosabb betegséget okoznának, úgy tűnik, hogy nagyjából 50–70 %-kal könnyebben terjednek. A vírus tehát könnyebben és gyorsabban terjed, ami növeli a túlterhelt egészségügyi rendszerekre nehezedő terheket. Ez az egyik valószínű oka annak, hogy az elmúlt hetekben a legtöbb tagállamban jelentősen megnövekedett az esetek száma.

1. ábra: A pozitív Covid-esetek időrendi áttekintése, amely egy harmadik hullámra utal.

A legújabb variánsok megjelenése aggályokat vetett fel az oltóanyagok hatékonyságára gyakorolt lehetséges hatásokkal kapcsolatban is. Jelenleg nincs bizonyíték arra, hogy a variánsok csökkentik a már forgalomban lévő vagy a klinikai vizsgálatok III. szakaszában lévő oltóanyagok bármelyike által nyújtott védelmet. Fontos azonban szorosan figyelemmel kísérni a helyzetet, és már most lépéseket tenni a fejlesztési idő csökkentése érdekében, amennyiben az oltóanyagok módosítására lenne szükség. Az oltóanyaggyártóknak készen kell állniuk arra, hogy szükség esetén az EMA rendelkezésére bocsássák a folyamat felgyorsításához szükséges adatokat.

A genomszekvenálás felgyorsítása

A különböző variánsok azonosításának sebessége döntő fontosságú az általuk jelentett fenyegetés és a szükséges szakpolitikai válasz meghatározása szempontjából. A genomszekvenálás lehetővé teszi a vírusgenomok változásainak nyomon követését, ami döntő fontosságú a vírus fejlődésének megértése és a variánsok kiszűrése szempontjából. Ez az eljárás segíthet azonosítani a vírus variánsait, amelyek a gyorsabb terjedés, illetve a súlyosabb tünetek miatt növelik a kockázatot.